ଆଜି ଦ୍ବିତୀୟ କ୍ବାଲିଫାୟରଃ ମୁହାଁମୁହିଁ ହେବେ ଦିଲ୍ଲୀ କ୍ୟାପିଟାଲ୍ସ ଓ ସନ ରାଇଜର୍ସ ହାଇଦ୍ରାବାଦ, ଏମିତି ରହିବ ଦୁଇ ଦଳର ରଣନୀତି ! - Prameya News7\nଆଜି ଦ୍ବିତୀୟ କ୍ବାଲିଫାୟରଃ ମୁହାଁମୁହିଁ ହେବେ ଦିଲ୍ଲୀ କ୍ୟାପିଟାଲ୍ସ ଓ ସନ ରାଇଜର୍ସ ହାଇଦ୍ରାବାଦ, ଏମିତି ରହିବ ଦୁଇ ଦଳର ରଣନୀତି !\n8/11/2020 at 8:06 AM\nଆବୁଧାବି,୦୮।୧୧ଃ ଆଜି ଚଳିତ ଆଇପିଏଲ୍ର ଦ୍ୱିତୀୟ କ୍ୱାଲିଫାୟର ମ୍ୟାଚ୍ ଦିଲ୍ଲୀ କ୍ୟାପିଟାଲ୍ସ ଓ ସନ୍ରାଇଜର୍ସ ହାଇଦ୍ରାବାଦ୍ ମଧ୍ୟରେ ମୁକାବିଲା ହେବ। ଫାଇନାଲ୍ରେ ପ୍ରବେଶ ପାଇଁ ଉଭୟ ଦଳ ପାଖରେ ଏହା ଶେଷ ସୁଯୋଗ। ତେଣୁ ଆଜିର ମ୍ୟାଚ୍ରେ ଶ୍ରେଷ୍ଠ ପ୍ରଦର୍ଶନ ଦେବାକୁ ଉଭୟ ଦଳ ସବୁ ଶକ୍ତି ଖଟାଇବାକୁ ପ୍ରସ୍ତୁତ। ସନ୍ରାଇଜର୍ସ ତୃତୀୟ ଥର ଆଇପିଏଲ୍ ଫାଇନାଲ୍ରେ ପ୍ରବେଶ ଲକ୍ଷ୍ୟରେ ରହିବ। ଦଳ ୨୦୧୬ରେ ଚମ୍ପିଆନ୍ ହୋଇଥିବା ବେଳେ ୨୦୧୮ରେ ରନର୍ସ ଅପ୍ ହୋଇଥିଲା । ଅନ୍ୟ ପଟରେ କ୍ୟାପିଟାଲ୍ସ ପାଇଁ ପ୍ରଥମ ଥର ଫାଇନାଲ୍ରେ ପ୍ରବେଶ କରିବାର ସୁଯୋଗ ରହିଛି। ତେଣୁ ଦଳ ଏହି ସୁଯୋଗର ହାତଛଡ଼ା କରିବାକୁ ଚାହିଁବନି ।\nକ୍ୟାପିଟାଲ୍ସ ପ୍ରଥମ ୯ଟି ମୁକାବିଲାରୁ ୭ଟିରେ ବିଜୟୀ ହୋଇ ଟାଇଟଲ୍ ଦାବିଦାର ଭାବେ ଉଭା ହୋଇଥିଲା। କିନ୍ତୁ ଶେଷ ଆଡ଼କୁ ଦଳ ଲୟ ହରାଇବା ସହ ପ୍ଲେ-ଅଫ୍ ସ୍ଥାନ ପାଇ ସଂଘର୍ଷ କରିଥିଲା। ଏହାପରେ ପ୍ରଥମ କ୍ୱାଲିଫାୟରରେ ଦଳ ମୁମ୍ବାଇଠୁ ୫୭ରନ୍ରେ ପରାଜିତ ହୋଇଥିଲା। ଟପ୍ ଅର୍ଡ଼ର ବ୍ୟାଟିଂ ବିଭାଗ ଦଳର ମୁଖ୍ୟ ସମସ୍ୟା । ଅଧିନାୟକ ଶ୍ରେୟାସ ଆୟର ବି ଫର୍ମକୁ ନେଇ ସଂଘର୍ଷ କରୁଛନ୍ତି। ଏହା ଦଳୀୟ ପ୍ରଦର୍ଶନକୁ ପ୍ରଭାବିତ କରିଛି । ସନ୍ରାଇଜର୍ସକୁ ହରାଇବାକୁ ହେଲେ ବ୍ୟାଟିଂରେ ଉନ୍ନତି ଆଣିବା ଜରୁରୀ । ମୁମ୍ବାଇ ବିପକ୍ଷରେ ସ୍ପିନର ଡାନିଲ୍ ସାମ୍ସଙ୍କୁ ସୁଯୋଗ ମିଳିଥିଲେ ମଧ୍ୟ ନିରାଶ କରିଥିଲେ । ତେଣୁ ଦଳ ଆଜି ବ୍ୟାଟିଂ ବିଭାଗକୁ ଦୃଢ଼ କରିବା ପାଇଁ ସିମରନ ହେତମେୟାରଙ୍କୁ ସାମିଲ କରିବ। ବୋଲିଂ ବିଭାଗ ଅପେକ୍ଷାକୃତ ଦୃଢ଼। କାଗିସୋ ରାବାଡ଼ା (୨୫), ଆନରିଚ୍ ନର୍ଜ (୨୦) ଓ ରବିଚନ୍ଦ୍ରନ ଅଶ୍ୱିନ (୧୩) ଭଲ ପ୍ରଦର୍ଶନ କରୁଛନ୍ତି। ଦଳ ପାଇଁ ଫାଇନାଲ୍ ପ୍ରବେଶ ସ୍ୱପ୍ନ ସାକାର କରିବାକୁ ହେଲେ ସବୁ ବିଭାଗରେ ଶ୍ରେଷ୍ଠ ପ୍ରଦର୍ଶନ ଦେବାକୁ ପଡ଼ିବ।\nକ୍ୟାପିଟାଲ୍ସ ଲିଗ୍ ପର୍ଯ୍ୟାୟର ଉଭୟ ମ୍ୟାଚ୍ରେ ସନ୍ରାଇଜର୍ସ ନିକଟରୁ ପରାଜିତ ହୋଇଥିଲା । ତେଣୁ ଦଳ ଆଜି ପରାଜୟର ପ୍ରତିଶୋଧ ଲକ୍ଷ୍ୟରେ ରହିବ।
